荆門蒙泉
作者：劉子寰
朝代：宋

paragraphs: 郟石玲瓏玉爲骨，下有雙泉深觱沸。
珠泉凝白玉泉碧，含彩揚輝以其物。
珠泉靈蚌夜出遊，忽驚月色清如秋。
一山木葉皆倒影，月輪却在泉間浮。
玉泉潜珍閟莫測，木石但觀皆潤澤。
卞和生長此山間，谷邃泉深求不得。
泉心緩緩噓浮珠，泉口急流深滿渠。
魚蝦蛭蚓不敢狎，始知下有龍神居。
老龍動息有常定，朝昏泉湧如潮信。
餘波派作九曲流，百折不能違水性。
石池數頃琉璃浸，池底金蓮鋪綠錦。
金碧晶熒射眼明，煩襟濯盡生寒凜。
上古消沉不可知，唐賢往往已留題。
莓苔剝落傳師筆，沙礫滅沒文饒碑。
汴京往昔昇平日，北上西來多墨客。
東坡詩扁卧蠶書，魯直門顔生鐵畫。
嚮來虜寇抄荆門，城郭屋廬俱蕩焚。
黄頭亦恐殺風景，巋然獨有林亭存。
古稱神瀵疑茲是，到處涔蹄無此比。
爭得山頭無戍壘，住向荆門弄泉水。